33. schôdza NR SR - 4.deň - A. dopoludnia
Dátum: 2025-03-28
Poslanec: Števulová, Zuzana (PS)
Druh vystúpenia: Vystúpenie v rozprave

151. Ďakujem veľmi pekne. Ja by som chcela využiť tento priestor toho nášho spoločného uznesenia a nadviazať aj na to, na ten Bein prejav a povedať možno o niektorých ďalších súvislostiach, ktoré nám možno unikajú, keď sa hovorí o boji proti násiliu na ženách a ďalších veciach, kde sa podľa mňa naozaj zhodneme, ako táto sála či už naľavo, napravo, v strede a podobne (povedané so smiechom) a pre ktoré by sme mohli chcieť takéto uznesenie podporiť. A keďže mám len desať minút, tak chcem venovať vlastne tento príspevok tomu, že pred dvomi dňami expertná skupina Rady Európy na boj proti obchodovaniu s ľuďmi zverejnila svoju pravidelnú monitorovaciu správu o tom, ako Slovensko pokročilo v boji proti obchodovaniu s ľuďmi. A nemôžem, nedá mi nespomenúť, keďže mali sme tu na ústavnoprávnom výbore tento týždeň zaujímavú diskusiu, a ktorou súčasťou bolo aj to, že teda nám OSN poslalo cestou niektorých svojich splnomocnených expertov vážny list, kde teda pán za mnou sediaci podpredseda Národnej rady spochybňoval teda práve expertízu týchto špeciálnych spravodajcov. A už tam nebol, keď som teda sa k tomu ozvala, ale teda, pán Gašpar, chcem využiť túto príležitosť a povedať, že v prípade Rady Európy GRETA, táto skupina expertov, ktorí posudzujú každú členskú krajinu vlastne Rady Európy na boj proti obchodovaniu s ľuďmi, je to pätnásť expertov, naozaj dúfam, že v tomto sa obaja zhodneme, že tu nie je dôvod na spochybňovanie ich expertízy, sú to všetko renomované osobnosti, ktoré sa špecializujú na jednotlivé aspekty boja proti obchodovaniu s ľuďmi. A ja dokonca verím, že by som sa s pánom Gašparom a s vami, aj s vami, mojimi kolegami a kolegyňami na oboch stranách sály zhodla v tom, že asi sme všetci proti boju... sme všetci proti obchodovaniu s ľuďmi, lebo všetci si uvedomujeme, že tento vážny medzinárodný zločin je niečo, čo porušuje právo na ľudskú dôstojnosť. Je to tak, že? Že, pán Hazucha? A viete, že väčšina tých obetí obchodovania s ľuďmi sú ženy a že teda boj proti obchodovaniu s ľuďmi je jedným z prejavov nášho záväzku, nielen toho, že si každého človeka vážime ako človeka, ktorý má nejakú ľudskú dôstojnosť, ale aj že vlastne si uvedomujeme, že práve to obchodovanie s ľuďmi častokrát má podmienené tie svoje príčiny práve v tom, ako nazeráme na ženy, že teda niektorí ľudia v tejto spoločnosti majú pocit, že môžu nakladať so ženou ako s tovarom a zotročiť ju najmä na účely sexuálneho vykorisťovania. Samozrejme, týka sa to aj mužov, aj detí, ale špeciálne v prípade Slovenska GRETA zdôraznila vlastne pred dvomi dňami, že za to posledné obdobie od roku 2020 do roku 2024 väčšina, každoročne sa odhalí približne 50 obetí obchodovania s ľuďmi, väčšina z nich sú ženy a tretina sú deti. Čiže keď sa bavíme o tom, že či chceme podporiť uznesenie o boji proti násiliu na ženách, tak tým my v tejto Národnej rade by sme povedali aj to, že budeme podporovať a zintenzívňovať náš boj proti obchodovaniu s ľuďmi, kde na Slovensku je väčšina obetí žien a tretina detí. Toto to tiež zahŕňa. A ja verím, že vy všetci, čo tu sedíte, aj, pán Hazucha, aj vy, aj vy, aj moje kolegyne, že chcete bojovať proti obchodovaniu s ľuďmi, že nechcete, aby tu ľudia, aby tu ženy a deti boli považované za tovar. Je to tak, nie? Čiže v podstate by sme nemali mať vôbec žiaden problém pri tom, aby sme toto uznesenie podporili. Ale teda keby sme ho aj mali, tak by som chcela ešte načrtnúť v tých posledných pár minútach, čo mi ostávajú, že okrem podpory tohto uznesenia sa napríklad s cieľom zamedziť tie príčiny, prečo sa ľudia stávajú obeťami obchodovania s ľuďmi, dá aj pri iných oblastiach, pri ktorých sa vlastne v rámci tejto Národnej rady ako politici a političky vyjadrujeme, hlasujeme a podobne. Mali sme tu napríklad teda tú trestnú novelu, kde boli znížené viaceré tresty a znova sa obrátim na pána Gašpara, pretože pán Gašpar veľmi rád hovorí o kajúcnikoch, benefitoch a podobne, dohodách o vine a treste, a práve napríklad, a mňa to vždy zaráža, že on teda v podstate sa venuje len teda tým svojim kauzám v rámci koalície, vlastným kauzám a podobne, zoznam kajúcnikov. Ale viete, na čo napríklad poukazuje GRETA? Že, pán Gašpar, ja by som sa vás rada spýtala napríklad toto, že, GRETA hovorí, že jedným z problémov Slovenska v boji proti obchodovaniu s ľuďmi je napríklad to, že trestný čin boja proti obchodovaniu s ľuďmi sa často nestíha ako boj... ako obchodovanie s ľuďmi, pretože veľmi často sa napríklad uzavrú dohody o vine a treste s tými páchateľmi, kde oni sa radšej priznajú k nejakému menej závažnému trestu, napríklad kupliarstvo, a keďže je to pre tie orgány činné v trestnom konaní pohodlnejšie, lebo boj proti obchodovaniu s ľuďmi, obchodovanie s ľuďmi je medzinárodný zločin, museli by ste tam hľadať tie toky peňazí, je to veľmi spojené so cyber kriminalitou a podobne, tak radšej toho človeka vlastne odstíhajú, lebo sa prizná ku kupliarstvu, a nie za obchodovanie s ľuďmi. Tak napríklad keby ste toto v rámci teda toho vášho boja proti dohodám o vine a treste a kajúcnikom a benefitom a neviem čomu akože si zobrali popri tom ostatnom do merku, tak možno aj to by pomohlo aspoň v tejto oblasti, keď sa už teda tomu chcete takto intenzívne venovať. Ale potom tu máme napríklad ďalší problém, ktorý je príčinou vlastne toho, že ľudia sa stávajú, a špeciálne teda tie ženy a deti, obeťami obchodníkov s ľuďmi. Sú to predovšetkým, GRETA poukazuje, že tento problém je veľmi, veľmi častý práve v rómskych komunitách. Môžme sa spýtať, čo vlády SMER-u, ktoré tu vládli najdlhšie, spravili preto, aby sa odstránila generačná chudoba, diskriminácia, stigmatizácia rómskych komunít. Čím viac sa zlepší ich život, tým menej ľudí bude vystavených práve tomu recruitmentu na obchodovanie s ľuďmi či už na účely sexuálneho, alebo pracovného vykorisťovania. Takisto veľmi ohrozené sú deti, ktoré nie sú v rodičovskej starostlivosti, ktoré sú v ústavnej starostlivosti, alebo deti, ktoré k nám prichádzajú z cudziny bez rodičov, bez zákonných zástupcov. Tam sa tiež môžeme pýtať, čo ako republika robíme pre to, aby sme zlepšili ochranu a starostlivosť práve o tieto deti, ktoré sú v ústavnej starostlivosti. Ďalšou skupinou, ktoré sú ohrozené týmto hyenistickým zločinom, sú ľudia bez domova, ľudia, ktorí sú v pozícii utečencov a migrantov. A tam by som poukázala na to, a pozerám sa na vás, pán Hazucha, lebo teraz som bola v Rimavskej Sobote a bavila som sa tam s asi piatimi Ukrajinkami, ktoré sú všetky matky troch detí, hovorili mi, ako veľmi negatívne na ne vplýva to, že ten príspevok na pomoc ľuďom z Ukrajiny bol vlastne minulý rok opakovane znižovaný . Platia nájomné napríklad 500 eur, ale ponúka sa im práca, keďže majú tri deti, môžu robiť iba na polovičný úväzok, maximálne za 400 eur, to sú tie ženy s deťmi z Ukrajiny, ktoré sú u nás najčastejšie utečenkami, odídenkami a starajú sa o malé deti. To, keď ich uvrhneme do chudoby, keď ako náš premiér povieme, že my môžme sa aj v prípade toho tranzitu plynu rozhodnúť, že ako Slovenská republika nebudeme už vôbec poskytovať žiadne benefity ukrajinským utečenkyniam, tak potom ich uvrhneme do chudoby a môžeme z nich spraviť obete práve sexuálneho vykorisťovania alebo pracovného vykorisťovania a obete obchodovania s ľuďmi. Čiže nemám už veľa času, ale chcela by som vám ako keby naznačiť, že mnohé aspekty, veci, o ktorých tu rozhodujeme, o ktorých hovoríme v tej verejnej diskusii ako politici a političky, majú veľký vplyv a veľkú súvislosť práve s tým uznesením, ktoré sa tu s kolegyňami snažíme presadiť, a to je uznesenie o tom, aby sme sa vyjadrili, že sme ako kolektív, ako politici a političky proti násiliu páchanom na ženách. A keď už ho teda nepodporíte, alebo teda nenájde tú prevažujúcu podporu, tak naozaj na vás apelujem, že aj v iných oblastiach, ktoré možno z vášho pohľadu zdanlivo nesúvisia s násilím na ženách, ekonomickým, sexuálnym, pracovným, akýmkoľvek, fyzickým, tak zamyslite sa, či je to naozaj tak, pretože naše činy v rôznych oblastiach majú reálne dopady na to, aké životy ženy na Slovensku, či už slovenské, alebo iné, žijú. S týmto končím. (Potlesk.)